Luup peale | Paide näitas Häberli silme all, et oskab ka kehva mänguga võita (galerii!) (0)
Paide Linnameeskond tegi Viljandis võrdlemisi ilmetu esituse, aga suutis sellest hoolimata kolmanda lisaminuti väravast 1:0 võidu noppida.
Paide eeldatav paremus paistis välja vaid mängu esimesel ja viimasel veerandtunnil, kui Tulevik pikkadeks perioodideks oma värava alla suruti. Enamuse ajast suutsid viljandlased aga külaliste ründemängu halvata ning omasid ka ise kontrarünnakutel mitmeid võimalusi.
Vahetult enne Paide võiduväravat pääses Nikita Komissarov teises väljakuotsas terava nurga alt palliga toimetama, aga sööt-löök lipsas värava eest läbi, leidmata ei kaaslasi ega võrku. Veidi hiljem noppis Mihkel Aksalu tsenderduse Tuleviku tipuründaja Kristjan Kase jala eest ning algatas vasturünnaku, kus Hindrek Ojamaa tõusis palliga vastaste poolele ja saatis pika palli ette, mille Siim Luts peaga maha võttis ja Henri Anier seejärel seitsmelt meetrilt võrku virutas. Soccernet.ee tähelepanekud:
1. Värav suluseisust?
Paide võiduvärava puhul jäi õhku suluseisuhõngu, ent saadaval olev korduspilt ei suuda lõplikku tõde välja selgitada. Olenevalt sellest, mis hetkel stoppkaader valida, võis Anieri õlg küll olla suluseisus, aga Atanda Ogungbe põlv võis selle ka ära katta.
2. Võtmekohaks Frolovi vaigistamine
Tulevik hoidis enamuse ajast Paidet kindlalt ohjes, sest vastase keskväljameeste tegevus suudeti efektiivselt halvata. Keskväljaankur Arcenciel Mintongo võttis pihtide vahele Paide kapteni Andre Frolovi, kes ei suutnud seetõttu tavapärasel kombel palliga liikudes keskvälja ja rünnakut siduda. Suureks abiks olid ka Nikita Komissarov, kes tegutses sisuliselt teise kaitsva keskväljamehena, ja samuti usinalt kaitses rüganud Kaimar Saag, kes valvasid hagijatena vastavalt Sergei Mošnikovi ja Karl Mööli.
Samuti said silmapaistvalt hästi hakkama kõik Viljandi kaitsemehed, kes ei kaotanud Paide hirmsatele ründajatele naljalt duelle, kui avaminutite segadus ja viimase veerandtunni ajutised äravajumised välja arvata. Ning probleeme ei tekkinud ka palliga mängides, sest nii kaitsjad kui ka keskpoolikud näitasid kvaliteeti ühepuutesöötudega rahulikult pressingu alt väljatulekul.
Ometi jäi sellest kõigest väheks, sest Paide suutis lõpu eel uue käigu sisse lükata, sirgjoonelisem lähenemine sundis Tuleviku madalamale ning pall eksles pidevalt kodumeeskonna kastis. Anierile peab kindlasti välja käristama Paide keskkaitsja Abdul Razak Yusif, kes pääses enne väravat kolmel korral peaga hästi löögile, aga ei suutnud kuidagi raame üles leida.
3. Aksalu hoobilt tagasi orbiidil
Mullu vaheaasta võtnud Mihkel Aksalu viimased võistlusmängud jäid 2019. aasta septembrisse, aga see ei ole takistanud tal lühikese ajaga tipptasemele naasta. 36-aastane kindamees, kes on kaitsnud Eesti koondise väravat 45 mängus, vaatas superkarikafinaali küll pingilt, aga pääses mõlemas Premium liiga kohtumises algkoosseisu ning kutsuti juba ka tagasi koondisse.
Tõsi, koondisse edutati veteranpuurilukk praegu ilmselt eelkõige tänu oma kogemustele, mida ta treeningprotsessis noorematele kolleegidele jagada saab. Väravasuul on tema esitused Transi ja Tuleviku vastu reetnud omajagu roostet, mis eelkõige paistab silma väravast väljatulekutel. Samas on talle löödud kahe mänguga ikkagi vaid üks värav ja seegi sündis õnnetust omaväravast.
Eesti koondise peatreener Thomas Häberli istus täna igatahes väljaku kõrval ja jälgis Paidet lähedalt, sest värskete muudatuste järel kuulub koondise nimekirja koguni neli Paide mängijat - lisaks Aksalule ka Henri Anier, Sergei Mošnikov ja Hindrek Ojamaa. Kui Anier ja Ojamaa sepistasid võiduvärava, siis Mošnikovil sattus sisse hall päev ja ta vahetati juba 68. minutil välja. Häberli tänased üldmuljed ei pruugi olla kõige helgemad, aga vähemasti näitas Paide võitjamentaliteeti, mida šveitslasest loots hiljuti just rõhutanud oli.
4. Mängu parim - Nikita Komissarov
Tuleviku keskpoolkaitsja on harilikult ründavamas rollis, aga näitas täna end muljetavaldavalt ka kaitsefaasis, neutraliseerides Sergei Mošnikovi ja jõudes samal ajal ise eeskujulikult rünnakuid toetama. 20-aastane poolkaitsja on oma teisel hooajal Viljandis valmis suurteks tegudeks.
Protokoll:
21. märtsil kell 15.00 Viljandi kunstmuruväljakul
Viljandi JK Tulevik - Paide Linnameeskond 0:1 (0:0)
90+3. Henri Anier
Väravasöödud: 90+3. Siim Luts
Hoiatused: 75. Ridwan Babatunde - 31. Deabeas Owosu Sekyere, 56. Siim Luts
Mänguolud: +4, pilves ilm, kunstmuru heas seisukorras
Peakohtunik: Kristo Tohver
Abikohtunikud: Silver Kõiv, Sten Klaasen
Neljas kohtunik: Juri Frischer
Tulevik: Marten Ritson, Ridwan Babatunde, Herol Riiberg, Kristjan Kask, Nikita Komissarov, Kaimar Saag, Tanel Lang, Martin Allik, Arcenciel Mintongo, Carson Buschman-Dormond, Atanda Ogungbe.
Varus: Karl Erik Jürisson, Alex Roosalu, Gustav-Hendrik Seeder, Raimond Mets, Daniil Petrunin, Daniel Tuhkanen, Tomi Fagbongbe.
Paide: Mihkel Aksalu, Henri Anier, Andre Frolov (90+5. Martin Kase), Abdul Razak Yusif, Sander Sinilaid, Sergei Mošnikov (68. Hadji Drame), Siim Luts, Hindrek Ojamaa, Joseph Saliste, Deabeas Owosu Sekyere (85. Sekou Amadou Camara), Karl Mööl.
Varus: Mait Toom, Hadji Drame, Martin Kase, Raimond Eino, Sekou Amadou Camara, Siim Aer, Kevor Palumets.